பாதாளத்திற்குள் சென்று புகுந்துகொண்ட தன்னுடைய சக்கரத்தை மீட்க முடியாமல், ஆதிமூலேஸ்வரரை வேண்டினார், விஷ்ணு பகவான். இதையடுத்து தான் உருவாக்கிய சூல தீர்த்தத்தில் வந்து சக்கரத்தை எடுத்துக் கொள்ளுமாறு சிவபெருமான் அருள்புரிந்தார். இதனால் சூல தீர்த்தம் ‘சக்கர தீர்த்தம்’ என்ற பெயரையும் பெற்றது. கமனீயன் என்ற காஷ்மீர தேசத்து மன்னனின் சூலநோயை தீர்த்த இறைவன், அவனுக்கு காட்சி அளித்த இடம் சூல தீர்த்தம். இது ஆலய ராஜகோபுரத்திற்கு முன்பாக உள்ள பிருகு மகரிஷி வாழ்ந்த மண்டபத்தை ஒட்டி இருக்கிறது. ஆதிமூலேஸ்வரரை தரிசித்து தன் சக்கரத்தைப் பெற்ற விஷ்ணுவின் ஆலயம், பெரியகோவிலுக்கு வடமேற்கு திசையிலுள்ள பெருமாள் கோவில் ஆகும். கஜேந்திரன் நீராடிய வெள்ளாற்று மடு, பு.மடு வங்கரை என்ற பெயரில் ஊராக அமைந்துள்ளது.